b"\n_START_ARTICLE_\nStanley Kubrick\n_START_SECTION_\n\xc5\xbdivljenje\n_START_PARAGRAPH_\nSvojo karierno pot je Kubrick za\xc4\x8del kot fotograf. Newyor\xc5\xa1ki reviji Look je prodajal slike, posnete ljubiteljsko, kasneje (ko je posnel sliko prodajalca \xc4\x8dasopisov, zaprepadenega ob smrti ameri\xc5\xa1kega predsednika F. D. Roosevelta) pa so ga zaposlili kot stalnega fotografa. Sloves je pridobil s fotografijami iz ameri\xc5\xa1kega dru\xc5\xbeabnega \xc5\xbeivljenja in se pri\xc4\x8del navdu\xc5\xa1evati nad boksom.\n_START_SECTION_\nFilmska kariera\n_START_PARAGRAPH_\nKot zavzet obiskovalec filmskih predstav je bil prepri\xc4\x8dan, da lahko filme, ki jih je videl v dvoranah, posname bolje. To je hotel dokazati. Najprej je posnel tri kratke filme, vse po vrsti dokumentarce - prvega o boksarju Walterju Cartierju, drugega o \xc5\xbeupniku, tretjega o mornari\xc5\xa1kih delavcih (Day of the fight, The Flying Padre, The Seafarers). Njegova prva dva celove\xc4\x8derna filma Strah in po\xc5\xbeelenje (Fear and Desire) in Ubijal\xc4\x8dev poljub (Killer's Kiss) sta v Hollywoodu pritegnila pozornost. Klasi\xc4\x8dni film noir Ubijanje (The Killing) je po\xc5\xbeel splo\xc5\xa1no odobravanje. Dokazal je, da obvlada tehni\xc4\x8dni vidik filmske umetnosti. Njegov naslednji film Steze slave (Paths of Glory) mu je prinesel dokon\xc4\x8den prodor na sceno, pa tudi prepoved predvajanja v Franciji. Kubrickov zna\xc4\x8dilen in edinstven na\xc4\x8din izdelave filmov ter njegov za\xc5\xa1\xc4\x8ditni znak sta postala znana. Dolgi posnetki prizorov, \xc5\xa1iroko sledljivo snemanje, izrazi na obrazih ter hladen, odmaknjen slog, ki se je nagibal k iz\xc4\x8drpavanju ne\xc5\xbenosti in \xc4\x8dlove\xc4\x8dnosti iz govore\xc4\x8dih filmskih zgodb._NEWLINE_Film Spartak (Spartacus) kot Kubrickov poskus predelave Hollywoodskega epskega filma velja za odli\xc4\x8dnega. Kubrick je k filmu pri\xc5\xa1el po naklju\xc4\x8dju - ko so odpustili prej\xc5\xa1njega re\xc5\xbeiserja, je studio, tudi na prigovarjanje Kirka Douglasa (ki je s Kubrickom sodeloval \xc5\xbee pri Stezah slave), najel Kubricka. Ta je imel ve\xc4\x8d te\xc5\xbeav: najprej z Douglasom, ki je bil te\xc5\xbeaven kot izvr\xc5\xa1ni producent, tako da Kubrick ni mogel izpeljati vseh svojih idej - obenem pa je \xc5\xa1e ne tridesetletni Kubrick moral brzdati temperamente takih igralcev, kot so bili: Charles Laughton, Laurence Olivier in Peter Ustinov. Spori ob snemanju Spartaka so ga prepri\xc4\x8dali, da ne bo nikoli ve\xc4\x8d delal na hollywoodski na\xc4\x8din. Od takrat naprej je poskrbel, da je imel pri svojih filmih vso umetni\xc5\xa1ko svobodo, vklju\xc4\x8dno s tr\xc5\xbeenjem in pravico do kon\xc4\x8dne monta\xc5\xbee. Do konca \xc5\xbeivljenja je ostal obstranec. Kljub temu je Spartak postal eden njegovih najuspe\xc5\xa1nej\xc5\xa1ih filmov. Zanj je prejel \xc5\xa1tiri oskarje in do\xc5\xbeivel velik komercialni uspeh._NEWLINE_V zgodnjih 1960-ih se je preselil v Anglijo in tam posnel film po zgodbi, ki ga je \xc5\xbee dolgo\xc2\xa0\xc2\xbbvzburjala\xc2\xab\xc2\xa0- Lolita. Film je seveda naletel na protest v katoli\xc5\xa1kih krogih. V Angliji je Kubrick ostal do konca \xc5\xbeivljenja. \xc5\xbdivel je v Childwuckbury Manorju v okoli\xc5\xa1u St Albansa. V mnogih kasnej\xc5\xa1ih filmih je to\xc4\x8dno o\xc5\xbeivil tuje kraje. Del prizorov v filmu Full Metal Jacket je na primer posnel tudi v Veliki Britaniji - v Beckton Gasworksu. Imeli so ga za samotarskega, vendar so ljudje, ki so ga poznali, povedali, da je med vodenjem izdelave svojih filmov ve\xc4\x8dino \xc4\x8dasa pre\xc5\xbeivel v dru\xc5\xbebah, ki so bile v lasti drugih._NEWLINE_Zaradi izbrane zgodbe za film Lolita se je spet sprl. Scenarij je delal z Vladimirjem Nabokovom, avtorjem knjige. Z izdelavo scenarija je hotel zagotoviti, da bi lahko po knjigi posneli zgodbo, ne da bi jo nehali igrati na svetovnih odrih. Scenarij se tako precej razlikuje od romana. V Loliti je odkril tudi nadarjenost Petra Sellersa. Prosil ga je, \xc4\x8de bi v njegovem naslednjem filmu Dr. Strangelove or: How I Learned to Stop Worrying and Love the Bomb hotel hkrati igrati \xc5\xa1tiri vloge. Sellers je ponudbo sprejel, \xc4\x8deprav je na koncu nastopil le v treh vlogah._NEWLINE_Film Dr. Strangelove imajo mnogi za enega najbolj\xc5\xa1ih filmov vseh \xc4\x8dasov. Kubrickova odlo\xc4\x8ditev, da posname smolnato \xc4\x8drno komedijo, ki bi se izpla\xc4\x8dala, je bilo drzno tveganje. Toda karikatura nuklearnega spopada je povsem uspela. V filmu briljira tudi George C. Scott. Tudi Kubrickova naslednja filma 2001: Vesoljska odiseja (2001: A Space Odyssey) in Peklenska pomaran\xc4\x8da (A Clockwork Orange) ocenjujejo za mojstrovini znanstvenofantasti\xc4\x8dnega \xc5\xbeanra. 2001 je poskrbel za revolucijo na podro\xc4\x8dju vizualnih u\xc4\x8dinkov, vendar je (kakor prakti\xc4\x8dno vsi Kubrickovi filmi) za ve\xc4\x8dino ljudi predolg in premonoton. Ta film mu je prinesel tudi edinega oskarja, za vizualne u\xc4\x8dinke. Na drugi strani je Peklenska pomaran\xc4\x8da. Film, ki je bolj grozljivka kakor ZF, je spro\xc5\xbeil \xc5\xa1kandal, ko se je zvrstilo nekaj zlo\xc4\x8dinov, ki bi naj navdih jemali prav iz tega filma. Zato je Kubrick poskrbel, da so film umaknili iz distribucije. Ti trije filmi so skozi leta spro\xc5\xbeali ogromno polemik. Razprave o temah, globljih pomenih in simboliki, ki jih je Kubrick v zgodbah uporabil, se nadaljujejo \xc5\xa1e zdaj._NEWLINE_Njegov naslednji film Barry Lyndon pa ni dosegel enakega uspeha. Navkljub mnogim strastnim zagovornikom filma in prav tako \xc5\xa1tirim oskarjem v tehni\xc4\x8dnih kategorijah (revolucionarna je bila recimo uporaba kamer v scenah, kjer ni bilo druge razsvetljave razen sve\xc4\x8d) ga imajo za hladnega, po\xc4\x8dasnega in ne\xc5\xbeivljenjskega. Po njem je Kubrick snemal filme veliko po\xc4\x8dasneje. V naslednjih petindvajsetih letih je posnel le \xc5\xa1e \xc5\xa1tiri filme. Njegov sloves in\xc2\xa0\xc2\xbbskrivnostnost\xc2\xab\xc2\xa0pa sta bila tolik\xc5\xa1na, da so vsak njegov nov film po vsem svetu lepo sprejeli._NEWLINE_V nadaljevanju je posnel epsko grozljivko Iz\xc5\xbearevanje (The Shining) z Jackom Nicholsonom, vojno dramo Full Metal Jacket in ljubezensko dramo-grozljivko \xc5\xa0iroko zaprte o\xc4\x8di (Eyes wide shut). Vsakega od teh filmov odlikuje dokaj dobra psiholo\xc5\xa1ka \xc5\xa1tudija zna\xc4\x8dajev in po\xc4\x8dasna kamera, posebej v prizorih groze."